El comerç local rep formació en matèria de prevenció de violència de gènere, dins de la programació del 8M
2025-07-24

L’Ajuntament de Burjassot, a través de la Regidoria d’Igualtat i la Unitat d’Igualtat- Espai Dona, dirigides per Yolanda Andrés, ha presentat la seua programació per a la celebració del 8 de març, Dia Internacional de les Dones.

La primera activitat és un curs de formació destinat al comerç local que tindrà lloc en dues sessions, el 25 de febrer i el 4 de març. Es tracta d’un taller amb el qual els propietaris/es i treballadors/es de diferents establiments comercials de Burjassot, rebran formació per a la detecció i sensibilització en matèria de violència cap a la dona, en l’àmbit del seu treball o ofici. La formació tindrà lloc, les dues jornades, de 15 h a 17 h, per a no interferir en l’horari comercial.

L’objectiu de fons d’aquesta activitat és fer veure a les dones, víctimes de violència de gènere, que la societat, en aquest cas el món del comerç local, està al seu costat i del seu costat i que poden trobar suport, ajuda o assessorament, també des d’un entorn tan present en la vida quotidiana com és el forn, el mercat, la pescateria, una botiga de roba i complements o una cafeteria.

L’activitat compta amb la col·laboració de la Regidoria de Comerç que dirigeix Rosa Coca, l’Associació de Comerciants i Empresaris de Burjassot i CEMEF SLU– Centre d’Ocupació Estudis i Formació de Burjassot.